જાફરાબાદ તાલુકાના દરિયાકાંઠા વિસ્‍તારના ભાંકોદર ગામે સ્‍વાન એલ.એન.જી. નામની કંપની આવેલ છે. આ અહીંયા જેટી બનાવવાનું કામ કરી રહી છે. પરંતુ ગામના ખેડૂતો અને બેરોજગારોની ફરિયાદો છે કંપની ગામના ખેડૂતોને વળતર પણ ચૂકવતી નથી. તેમજ ગામના બેરોજગારોને ધંધા રોજગાર પણ આપતી નથી. બીજી તરફ કંપની આ ગામમાં બે વર્ષથી કામ ચાલુ કર્યું છતાં પણ ગામમાં એક વિકાસનું કામ કર્યું નથી. તેના કારણે આ કંપની સામે ગામના બેરોજગારો અને ખેડૂતોએ મોરચો માંડયો છે. અગાઉ તંત્ર દ્વારા ફકત બે દિવસ 4 અને પ સપ્‍ટેમ્‍બર માટે ઉપવાસ આંદોલનની મંજૂરી આપવામાં આવી હતી. ત્‍યારબાદ ગામજનોની માંગણી પૂરી ના થતા ફરી પ્રતીક ઉપવાસ આંદોલન કરવા માટે રાજુલા પ્રાંત કચેરીમાં અરજી કરી હતી પરંતુ પોલીસ તંત્ર દ્વારા 144ના જાહેરનામાનાં કારણે મંજૂરી આપી ના હતી. ગામજનોએ પોતાની માલિકીની જગ્‍યામાં પણ આંદોલન કરવા માટે મંજૂરીમાંગી હતી તો પણ નામંજૂર કરવામાં આવી હતી. ત્‍યારબાદ જાહેરનામા પુરૂ થઈ જતાં ગામના ઉપસરપંચ લાલાભાઈ શિયાળ દ્વારા ફરી આંદોલનની મંજૂરી માંગી હતી પરંતુ હજુ સુધી તેમને આંદોલન માટે મંજૂરી મળી નથી. ભારતીય બંધારણ મુજબ આ દેશના દરેક નાગરિકને બંધારણ મુજબ આંદોલન કરવાનો અને પોતાના હકક અધિકાર માટે લડવાનો અધિકાર આપવામાં આવ્‍યો છે. પરંતુ તંત્ર અને કંપનીઓની મિલીભગતથી આ આંદોલનકારીઓને ઉપવાસ કરવાની મંજૂરી નથી મળતી તેવું લાગી રહયું છે.